text: Christiansfeld skal igen være bryllupsby
  18 september 2013 kl. 06.38
  Christiansfeld mellem Kolding og Haderslev skal atter være bryllupsby, der tiltrækker forelskede par fra ind- og udland.
  Forslaget kommer fra byrådsmedlem Molle Lykke Nielsen (DF).
  Christiansfeld var tidligere en stor bryllupsby, men da kommunen blev indlemmet i Kolding var det slut. Borgerlige vielser blev henlagt til rådhuset i Kolding af daværende borgmester Per Bødker Andersen (S).
  Siden har Kolding Kommune igen åbnet op for vielser uden for rådhuset, men i mellemtiden er Christiansfeld blevet glemt som bryllupsby.
  
  Historien
  Christiansfeld tiltrak tidligere masser af brudepar på grund af byens enestående historie.
  Byen blev grundlag af Brødremenigheden i 1773. Menigheden var på flugt fra den katolske kirke, men i Danmark gav Christian den 7. medlemmerne asyl på gunstige vilkår.
  De fik skattefrihed i ti år og statstilskud på ti procent af byggesummen på nybyggeri. Menigheden bestod af dygtige håndværkere, og de fik opbygget en hel by.
  Senest er en stor del af de historiske bygninger blevet sat i stand med støtte fra Realdania.
  Byrådsmedlem Molle Lykke Nielsen vil tage sagen op i byrådet i Kolding for igen at gøre Christiansfeld til bryllupsby. Han håber, at det kan skabe større omsætning i byen.
  